Príloha č. 1 - Opis predmetu zákazky

1. Predmetom zákazky je Čistenie sila na NO, vápenného sila a čistenie absorbérov.  Súčasťou predmetu zákazky je preprava nebezpečného odpadu katalógové číslo 19 01 07 - Tuhý odpad z čistenia plynov vznikajúceho počas čistenia, vrátane všetkých súvisiacich služieb.
2. Čas trvania zmluvy : 24 mesiacov od účinnosti zmluvy.
3. Miesto výkonu prác: ZEVO Vlčie hrdlo 72, 821 07 Bratislava
4. Minimálne požiadavky na predmet zákazky – špecifikácia predmetu zákazky:

Technická špecifikácia:

1. **Vyčistenie zásobného sila na nebezpečný odpad (NO) od nánosov odpadu kategórie N katalógové číslo 19 01 07 – tuhý odpad z čistenia plynov (zaradený podľa Prílohy č. 1 k Vyhláške č. 365/2015 Z. z., ktorou sa ustanovuje Katalóg odpadov).**

Zásobné silo je vyhrievané s objemom 250 m3. Je umiestnené vo vonkajšom prostredí cca 5 metrov nad zemou. Na spodnej strane sa nachádza vypúšťací rukáv a na vrchnej strane sa nachádza vstup do zásobného sila. K vstupu do zásobného sila vedú kovové rebríky.

Obsluha ZEVO vyprázdni zásobné silo pomocou zamestnancov ZEVO do maximálne možnej miery.

V zásobnom sile na vnútorných konštrukciách sa nachádzajú zatvrdnuté usadeniny NO, ktoré je nutné odstrániť. Do zásobného sila je možný vstup iba s ochranou dýchacích ciest prípadne s kyslíkovým prístrojom a na lane. Na lane je nutné vykonávať aj odstraňovanie usadenín. Tieto sú natoľko vytvrdnuté, že je potrebné používať na ich odstránenie techniku, napr. zbíjačku. Je potrebné vyčistiť aj vypúšťací rukáv. Silo je potrebné vyčistiť do úplného odstránenia usadenín a objednávateľovi dodať na odsúhlasenie čistoty fotodokumentáciu.

Usadeniny je možné vypustiť cez rukáv do pristavenej cisterny alebo do pristaveného kontajnera (v tamto prípade zabezpečí ďalšie nakladanie s odpadom objednávateľ).

V prípade ak nastane situácia, že nebude možné (bez ohľadu na príčinu) určitú časť usadenín vypustiť podľa predchádzajúceho odseku, potom bude nutné povysávať z vnútra sila s pomocou vysokovýkonného vysávača s prefukovaním (zabezpečuje dodávateľ). V prípade, ak nastane situácia podľa prvej vety, prepravu do zariadenia na stabilizáciu odpadu určeného objednávateľom zabezpečí dodávateľ za cenu za 1 km uvedenú v návrhu na plnenie kritérií

Za týmto účelom musí mať dodávateľ k dispozícii vysávač, ktorý spĺňa požiadavky podľa Európskej dohody o preprave nebezpečných vecí ADR a musí mať zabezpečenú registráciu na prepravu nebezpečných odpadov podľa § 98 zákona 79/2015 Z. z. o odpadoch.

Odpad z čistenia spalín vzniká priebežne počas 24 hodín. Preto je potrebné čistenie vykonať počas plánovanej technologickej odstávky. Každému uchádzačovi bude poskytnutý aktuálny rozbor odpadu. Dodávateľ prác je povinný v prípade nutnosti použitia vysokovýkonného vysávača predložiť povolenie na prepravu NO a s každým odberom priniesť vyplnený sprievodný list nebezpečného odpadu a postupovať podľa platnej legislatívy SR.

Predpokladaný rozsah prác:

* **vyčistenie zásobného sila na nebezpečný odpad (NO) – 4x / 24mes.**

- max. 576 hod. výškového pracovníka/ 24 mesiacov

- max. 192 hod. istiaceho pracovníka/ 24 mesiacov

* **vysávanie usadenín NO vrátane dopravy a ostatných pridružených nákladov – 2 x / 24 mes.**

- max 30 t / 24 mesiacov

1. **Vyčistenie zásobného sila na CaO – oxid vápenatý (mleté vápno).**

Zásobné silo s objemom 50 m3 je umiestnené vo vonkajšom prostredí na plošine pri vápennej stanici, na spodnej strane je umiestnené prefukovanie sila. Na spodnej strane sa nachádza šnekový dopravník a na vrchnej strane sa nachádza vstup do zásobného sila. K vstupu do zásobného sila vedú kovové rebríky.

Obsluha ZEVO vyprázdni zásobné silo pomocou zamestnancov ZEVO do maximálne možnej miery.

V zásobnom sile sa nachádzajú zatvrdnuté usadeniny CaO, ktoré je nutné odstrániť. Do zásobného sila je možný vstup iba s ochranou dýchacích ciest prípadne s kyslíkovým prístrojom a na lane. Na lane je nutné vykonávať aj odstraňovanie usadenín.

Zvyšky usadenín je potrebné vypustiť cez šnekový dopravník do hasiacej nádrže, kde obsluha ZEVO vykoná bezpečné vyhasenie CaO a následne budú pracovníkmi ZEVO vypustené do kanalizácie na to určenej. Silo je potrebné vyčistiť do úplného odstránenia usadenín a objednávateľovi dodať na odsúhlasenie čistoty fotodokumentáciu

CaO môže spôsobiť vážne poškodenie očí a podráždenie kože. V prílohe opisu predmetu zákazky sa nachádza karta bezpečnostných údajov.

Predpokladaný rozsah prác:

* **vyčistenie zásobného sila na CaO – oxid vápenatý (mleté vápno)- 2 x / 24 mes.**

- max. 96 hod. výškového pracovníka/ 24 mesiacov

- max.48 hod. istiaceho pracovníka/ 24 mesiacov

1. **Vyčistenie absorbéra kotla K1 a kotla K2**

Absorbér kotla K1 a K2 má výšku 22,5 m a priemer 5,7 m.

V absorbéroch sa nachádzajú zatvrdnuté usadeniny odpadu, ktoré je nutné odstrániť. Usadeniny, ktoré sa nachádzajú v absorbéri tvorí zmes hydroxidu vápenatého a zachytených zložiek z čistenia spalín (síra, chlór, flór a oxid uhličitý).

Do absorbéra je možný vstup iba s ochranou dýchacích ciest prípadne s kyslíkovým prístrojom a na lane. Na lane je nutné vykonávať aj odstraňovanie usadenín. Tieto sú natoľko vytvrdnuté, že je potrebné používať na ich odstránenie techniku, napr. zbíjačku.

Usadeniny je možné vypustiť cez kontrolný otvor a ručne naložiť do pristaveného kontajnera na NO (kontajner zabezpečuje objednávateľ). Absorbéri je potrebné vyčistiť do úplného odstránenia usadenín a objednávateľovi dodať na odsúhlasenie čistoty fotodokumentáciu.

Predpokladaný rozsah prác:

* **vyčistenie absorbéra kotla K1 a kotla K2 od nánosov odpadu – 2x / 24 mes.**

- max.432 hod. výškového pracovníka/ 24 mesiacov

- max. 144 hod. istiaceho pracovníka/ 24 mesiacov

Všetky práce musia byť vykonané v zmysle zákona č. 124/2006 Z. z. o BOZP a v súlade so Zásadami práce a správania sa zamestnancov dodávateľov a odberateľov.

Pre body 1. a 2. platí, že v prípade nutnosti z dôvodu obmedzeného času odstávky spoločných zariadení bude Dodávateľ povinný zabezpečiť práce nepretržite 24/7 a to aj počas sobôt a dní pracovného pokoja.